Arkiv i Nordland

**Arkiv i Nordland** (AiN) består av den fylkeskommunale arkivinstitusjonen Arkiv i Nordland med ansvar for fylkeskommunens arkiver, privatarkiver, mottak og formidling av stedsnavn. I tillegg har AiN ansvar for Kommunalt oppgavefelleskap arkiv i Nordland (KOAN). Leder for AiN er også leder for KOAN. Arkiv i Nordland er underlagt Nordland fylkeskommune. 

AiN har tilhold på campus ved Nord universitet i Bodø, hvor institusjonen disponerer kontorlokaler og depotlokaler. Administrasjonen er lokalisert i 2. etasje på Torggården, depotlokalene er i kjelleren på universitetet. Lesesal finnes under lærerutdanningen. 

## Oppgaver

Arkiv i Nordland skal:
* gi råd og rettledning til fylkeskommunens ytre etater/institusjoner i spørsmål om arkivdanning.
* gi råd og rettledning til fylkeskommunens ytre etater/institusjoner i spørsmål som knytter seg til informasjonsteknologi og arkiv.
* arbeide for at eldre fylkeskommunalt arkivmateriale blir ordnet, katalogisert og sikret forsvarlig oppbevaring. Fylkesarkivet skal bidra til å skape så gode fjernarkivforhold som mulig for fylkeskommunens eldre arkivmateriale (depot). 
* drive innsamling, ordning, forvaltning og formidling av privatarkiver.
* mottak, registrering, tolkning, kartfesting og formidling av lokale stedsnavn fra kommunene i Nordland (Stadnamnprosjektet).
* ta på seg ulike oppgaver på prosjektbasis som er eksternt finansiert.

## Kommunalt oppgavefelleskap arkiv i Nordland (KOAN)
Kommunalt oppgavefelleskap arkiv i Nordland (KOAN) er et interkommunalt oppgavefellesskap, hjemlet i kommuneloven kapittel 19, §§ 19-1 - 19-4. KOAN ledes av et styre, valgt av representantskapet der alle eierne kan delta. Kommuner og interkommunale selskap kan bli medlemmer. I dag er alle 41 kommunene i Nordland medlemmer i KOAN. KOAN har ingen ansatte, men kjøper alle tjenester av Arkiv i Nordland. KOAN kjøper tjenester tilsvarende ca. seks årsverk fra AiN og disponerer arkivmagasin etter behov.

## Historie

### Pilotprosjektet
Arkiv i Nordland startet som et pilotprosjekt på ved Nordland Distriktshøgskole for innsamling av historiske dokumenter fra Nordland til studiebruk. Grunnfagsstudiet ved høgskolen hadde startet i 1974, og lærerne innså raskt at det sto dårlig til med omfanget av historiske kilder fra Nordland. På dette tidspunktet var Statsarkivet i Trondheim nærmeste arkivinstitusjon og lokale idealistiske historikere begynte å se på mulighetene for å samle nordnorsk arkivmateriale i Nordland. 

I første omgang ble det forsøkt opprettet et statsarkiv i Nordland. Det ble raskt klart at det ville ta tid å opprette en arkivinstitusjon og riksarkivaren tilrådde derfor at det i stedet for burde gis prosjektmidler for oppsporing, registrering og innsamling av arkivmateriale. 

"Pilotprosjekt for berging av historisk-dokumentarisk materiale i Nordland" ble startet i 1980. Prosjektet fikk statlige midler og penger fra fylkeskommunen. I tillegg satte Nordland Distriktshøgskole inn ressurser i arbeidet med å redde historisk arkivmateriale. I begynnelsen var innsamlingen i hovedsak rettet mot arkivmateriale med relevans for forskningen historikerne på distriktshøgskolen drev med, men det ble snart tydelig at det fantes mye annet privatarkiv som burde ivaretas. I tillegg dukket det opp arkiv med statlig opphav, som strengt tatt falt under Statsarkivets ansvarsområde. 

I det store og hele kunne pilotprosjektet konstatere at det fantes store mengder arkivmateriale rundt om i fylket som ventet på å bli tatt vare på.

### Nordlandsarkivet
Bjørn Bjørnstad, som var prosjektleder for innsamlingen, tok i 1982 til orde for at det skulle etableres en permanent arkivinstitusjon i forbindelse med at Nordland Distriktshøgskole skulle bygge ut på Mørkved utenfor Bodø. Denne arkivinstitusjonen fikk navnet "Nordlandsarkivet", og var i utgangspunktet ment som en midlertidig løsning mens man ventet på at det skulle etableres et statsarkiv for Nordland. 

Nordlandsarkivet ble etablert 19. desember 1984, og ble organisert som en avdeling i den regionale forskningsstiftelsen Nordlandsforskning fra våren 1985. Utgiftene ble delt mellom Nordland fylkeskommune, som dekket lønn til to stillinger, og høgskolen, som stilte med lokaler og utstyr. Arkivet sto også ansvarlig for å dekke deler av budsjettet gjennom prosjektmidler.  

### Arkiv i Nordland
Det som i utgangspunktet var ment som en midlertidig løsning, ble etter hvert en permanent institusjon. I 1995 ble Nordlandsarkivet, Prosjekt kommunearkiv og Stadnamn-prosjektet slått sammen til en ny arkivinstitusjon som fikk navnet Arkiv i Nordland. Denne institusjonen er organisert under Nordland fylkeskommune. I begynnelsen hadde man to regionsarkivarer med tilhold i Sandessjøen og Sortland, i tillegtil at prosjektleder for Stadnamn-prosjektet hadde kontorsted i Bø i Vesterålen.

I 1999 vedtok Nordland fylkesting at Arkiv i Nordland skulle være en fast fylkeskommunal institusjon. Denne organisasjonen skulle også betjene en egen organisasjon for de kommunale arkivene. Interkommunalt Arkiv Nordland (IKAN) ble stiftet i 2000. IKAN ble omdannet til Kommunalt oppgavefellesskap Arkiv i Nordland i 2022. 

Da IKAN ble stiftet i 2000 var det med 19 medlemskommuner. Medlemstallet har økt over tid, og siden 2023 har alle kommunene i Nordland fylke vært medlemmer av KOAN.

## Arkiv
Arkiv i Nordland oppbevarer fylkeskommunale arkiv, historiske kommunale arkiv og privatarkiv. Fylkestingsvedtak nr 26/05 «Plan for arkivfeltet» ga Arkiv i Nordland ansvar for å samle inn private arkiver i tillegg til de kommunale- og fylkeskommunale arkivene. Privatarkivene inkluderer blant annet personarkiv, bedriftsarkiv og organisasjonsarkiv. I både kommunale- og privatarkiv finnes det både papir, foto og audiovisuelt materiale. I tillegg kommer nyere, digitalt skapt arkivmateriale. Oversikt over arkiv oppbevart hos Arkiv i Nordland er tilgjengelig på Arkivportalen.

## Prosjekter
Arkiv i Nordland har både drevet og deltatt i flere innsamlingsprosjekter siden oppstarten. 

### Stadnamnprosjektet
Stadnamnprosjektet ble startet i 1988 og lå fra starten under Fylkeskulturavdelingen. Prosjektet ble underlagt Arkiv i Nordland fra 1995. Målet for dette prosjektet var å samle inn, kartfeste og registrere alt om stedsnavn i Nordland, både til vanns og til lands. Innsamlingen pågikk i en tjueårsperiode. Det var Finn Myrvang som drev dette arbeidet, og da han pensjonerte seg i 2004 etterlot han en samling med om lag 180 000 navn fra hele Nordland.

### Kvinnearkivprosjektet
I forbindelse med stemmerettsjubileet i 2013 ble det samlet inn arkiv skapt av kvinneforeninger eller foreninger ledet av, eller med sterk deltakelse fra, kvinner. Formålet med prosjektet var å skape en representativ samling av kvinnearkiv i Nordland, ettersom arkiv etter kvinner er underrepresentert i arkivsamlingene.

### Skeiv i Nordland
En gjennomgang av arkivmaterialet i Nordland viste at enkelte grupper var underrepresentert i arkivene. Arkiv i Nordland startet derfor i 2022 et innsamlings- og intervjuprosjekt for å få inn mer arkivmateriale om en av de underrepresenterte gruppene: LHBT-personer.

### Vi er her
I en videreføring av arbeidet for å fylle "hullene" i arkivsamlingene, begynte Arkiv i Nordland i 2023 prosjektet "Vi er her". Dette er et innsamlingsprosjekt hvor livshistorier fra ikke-vestlige innvandrere med tilknytning til Nordland hentes inn. Ved å samle inn og formidle informasjon om deres liv og erfaringer, hadde prosjektet blant annet som mål å bidra til å styrke identiteten til norske innvandrere og deres etterkommere.

## Referanser


## Eksterne lenker
* 
*